В това време австрийско-руските войски, предвождани от генерал Юлиус Хайнау превземат Сегед, прекосяват Тиса и на 5 август нанасят поражение на унгарците при Сьорег. Притиснат от Хайнау, Дембински отстъпва с войските си към крепостта Темешвар, вместо към Арад, където се установява унгарското правителство и където пристига армията на Гьоргей. Недоволен от действията му, президентът–управител Лайош Кошут назначава на мястото на Дембински друг поляк – Юзеф Бем. Предвождал дотогава отпора срещу интервентите в Трансилвания, Бем поема командването на армията при Темешвар часове преди нападението на австрийците на 9 август.